Trafalgarský väzeň. Zv. 2 - Escarpit, Robert, 1918-2000; Dudáš, Vladimír, 1935-2011 (Bratislava Slovenský spisovateľ, 1990)
Námorník republiky Bernard Hazembat, ktorý je ústrednou postavou Escarpitovho dobrodružného románu Trafalgarský väzeň, skutočne žil. Narodil sa roku 1778 vo francúzskom Langone na rieke Garonne, kde vyrástol a kde sa ako plavčík zaúčal do lodníckeho remesla. Jeho dobrodružného ducha a túžbu po námorných plavbách živili v detstve otcove spomienky na bitku v zátoke Chesapeake, kde Francúzi vo vojne o nezávislosť bojovali na strane Američanov. Hazembatovo zmýšľanie a konanie však oveľa výraznejšie a trvalejšie ovplyvnili myšlienky a ideály Veľkej francúzskej revolúcie, ktorým ostal verný celý život. prvá zaoceánska plavba ho na lodi Belle de Lormont zavedie na Guadeloupe, odkiaľ sa dostane do Baltimoru a s otrokárskou loďou dokonca aj na francúzske pobrežie. Po útrapách námorných ciest a bitiek, po stroskotaní a zraneniach, ktoré medziiným utŕži aj v bitke pri Trafalgare, kde francúzske loďstvo utrpí od Angličanov rozhodujúcu porážku, sa na dlhé roky dostáva ako vojnový zajatec do britského kráľovstva. S dobrodružnou líniou románu sa prelínajú príbehy Hazembatových veľkých lások. Marie Dubernetová, priateľka z detstva, i Belle Lafourtunová, krásna mulatka z Guadeloupu, sú Hazembatovi tou strelkou, ktorá mu ukazuje, kadiaľ vedie cesta k návratu.
Keywords: francúzske romány; historické romány